OSP วิ่ง 5% โบรกอัพเป้า 39 บ. ลุ้นกำไร Q1 สดใส
OSP วิ่ง 5% โบรกอัพเป้า 39 บ. ชี้ผลงานไตรมาส 1/65 สดใส คาดยอดขายฟื้นตัวต่อตามแนวโน้มการบริโภคและอุปสงค์ที่กลับมาขยายตัว
1 มี.ค. 2565

ผู้สื่อข่าวรายงานว่าวันนี้ (1 มี.ค. 2565) ราคาหุ้นบริษัท โอสถสภา จำกัด (มหาชน) หรือ OSP ณ เวลา 11:16 น. อยู่ที่ระดับ 37.00 บาท เพิ่มขึ้น 1.75 บาท หรือ 4.96% โดยทำจุดสูงสุดที่ 37.25 บาท และทำจุดต่ำสุดที่ 35.25 บาท ด้วยมูลค่าการซื้อขาย 1.32 พันล้านบาท

บริษัทหลักทรัพย์ ฟิลลิป (ประเทศไทย) จำกัด (มหาชน) ระบุในบทวิเคราะห์ (25 ก.พ. 2565) ว่า ทางฝ่ายวิจัยมีมุมมองเชิงบวกต่อผลงานไตรมาส 1/2565 ซึ่งคาดยอดขายฟื้นตัวต่อจากงวดเดียวกันของปีก่อนและจากไตรมาสก่อนตามแนวโน้มการบริโภค และอุปสงค์ที่กลับมาขยายตัว บวกกับมาตรการกระตุ้นเศรษฐกิจภาครัฐ แม้ในประเทศมีการระบาดมากขึ้นแต่สายพันธุ์ Omicron ไม่ได้รุนแรงมาก บวกกับคนคุ้นเคยใช้ชีวิตร่วมกับโควิดมากขึ้น และมาร์จิ้นได้รับชดเชยบางส่วนจากปัจจัยบวกข้างต้น
อย่างไรก็ตามช่วงเดียวกันปีก่อนบริษัทฯ รับรู้เงินปันผลยูนิ ชาร์มเข้ามาซึ่งในปีนี้อาจจะรับเข้ามาในไตรมาส 2/2565 ทำให้กำไรสุทธิไตรมาส 1/2565 อาจลดลงเล็กน้อยจากงวดเดียวกันของปีก่อนจากฐานที่สูง แต่ฟื้นตัวดีขึ้นมากจากไตรมาสก่อนดีกว่าคาดก่อนหน้า โดยทางฝ่ายวิจัยปรับประมาณการกำไรทั้งปีขึ้นเป็น 3,689 ล้านบาท เพิ่มขึ้น 13.30% จากงวดเดียวกันของปีก่อน
สำหรับการดำเนินงานสดใสกว่าคาด ทางฝ่ายวิจัยจึงปรับราคาพื้นฐานปี 2565 ขึ้นเล็กน้อยเป็น 39.00 บาท โดยยังไม่ รวมเครื่องดื่มผสม CBD ซึ่งคาดจะเริ่มจำหน่ายในไตรมาส 2/2565 เบื้องต้นจะเป็นน้าดื่มกัญชาจากปัจจุบัน ผ่าน FDA แล้ว ปรับคำแนะนำขึ้นเป็น “ซื้อ” จาก “ทยอยซื้อ”